L-enerġija rinnovabbli lil hinn mill-kosta tista' tinkiseb minn diversità ta' sorsi abbundanti, naturali u nodfa. It-teknoloġiji għall-isfruttament ta' dawn is-sorsi jinsabu fi stadji differenti ta' żvilupp. Id-dekarbonizzazzjoni tas-settur tal-enerġija permezz tal-enerġija rinnovabbli hija waħda mill-elementi ewlenin tal-Patt Ekoloġiku Ewropew. L-enerġija rinnovabbli lil hinn mill-kosta hija fost it-teknoloġiji bl-akbar potenzjal ta' espansjoni, minħabba l-abbundanza u l-varjetà ta' baċiri tal-baħar fl-UE u l-ispejjeż dejjem jonqsu ta' installazzjonijiet ġodda. L-espansjoni fil-ġenerazzjoni tal-enerġija rinnovabbli lil hinn mill-kosta żżid l-użu dirett tal-elettriku fi spettru usa' ta' użi finali fl-ekonomija tagħna. Dan jappoġġa wkoll l-elettrifikazzjoni indiretta permezz tal-idroġenu rinnovabbli u gassijiet dekarbonizzati oħra. Il-Valutazzjoni tal-Impatt li takkumpanja l-Pjan dwar il-Mira Klimatika għall-2030 tipproġetta li hemm bżonn ta' kapaċità stmata ta' 300 GW ta' enerġija eolika lil hinn mill-kosta biex tinbena sistema tal-enerġija integrata, aktar ekoloġika u newtrali għall-klima għall-2050, li trid tiġi kkomplementata b'madwar 40 GW ta' enerġiji mill-oċeani. Din l-istrateġija turi kif nistgħu niksbu dik il-kapaċità. L-UE għandha l-akbar spazju marittimu fid-dinja u għalhekk tinsab f'pożizzjoni unika biex tiżviluppa l-enerġija rinnovabbli lil hinn mill-kosta. L-attività industrijali li tirfed l-enerġija lil hinn mill-kosta, inkluż il-bini ta' torrijiet u fondazzjonijiet, il-fornituri tal-kejbil u l-operaturi tal-bastimenti hija mifruxa madwar l-UE. Pereżempju, il-komponenti tat-turbini eoliċi huma manifatturati fl-Awstrija, fiċ-Ċekja u fir-reġjuni interni ta' Spanja, fi Franza, fil-Ġermanja u fil-Polonja. Illum hemm 62,000 persuna li jaħdmu fl-industrija tal-enerġija eolika lil hinn mill-kosta fl-Ewropa u madwar 2,500 li jaħdmu fis-settur tal-enerġija mill-oċeani. L-enerġija ġġenerata se tikkontribwixxi għall-grilja tal-enerġija tal-UE kollha, se tnaqqas id-dipendenza tagħna fuq il-fjuwils fossili importati u se tibbenefika lill-konsumaturi tal-UE jgħixu fejn jgħixu. L-implimentazzjoni massiva tal-enerġija rinnovabbli lil hinn mill-kosta se taġixxi bħala katalist għas-settur, filwaqt li trawwem tkabbir ekonomiku u l-ħolqien tal-impjiegi fil-partijiet kollha tal-katina tal-provvista tal-enerġija rinnovabbli. Is-settur tat-teknoloġija rinnovabbli lil hinn mill-kosta diġà qed jisboq is-settur tal-enerġija konvenzjonali f'termini ta' valur miżjud, produttività tax-xogħol u impjiegi, u jista' jipprovdi kontribut qawwi għat-tkabbir ekonomiku fl-UE fis-snin li ġejjin. Il-Faċilità għall-Irkupru u r-Reżiljenza ta' EUR 672.5 biljun se talloka 37 % tal-fondi tagħha għat-tranżizzjoni ekoloġika u tista' tintuża biex tappoġġa r-riformi u l-investimenti fl-enerġija rinnovabbli lil hinn mill-kosta taħt l-inizjattiva emblematika "Power-up". Se jkun hemm bżonn li l-finanzjament taħt il-Faċilità għall-Irkupru u r-Reżiljenza (RRF) jiġi impenjat sa tmiem l-2023. Għalhekk huwa kruċjali li l-Istati Membri jkunu jistgħu jippreżentaw sensiela ta' proġetti maturi, f'kooperazzjoni mill-qrib ma' kumpaniji li diġà qed iħejju biex jinvestu. L-istrateġija tgħin biex tidderieġi d-direzzjoni ta' dan l-iżvilupp. L-RRF jista' jappoġġa wkoll investimenti fl-infrastruttura ġewwa l-portijiet kif ukoll konnessjonijiet mal-grilja u riformi meħtieġa biex tiġi ffaċilitata l-implimentazzjoni tal-enerġija rinnovabbli lil hinn mill-kosta u l-integrazzjoni fis-sistemi tal-enerġija (eż. permezz ta' proċeduri ta' permessi simplifikati, grilji u ppjanar spazjali marittimu u rkanti tal-enerġija rinnovabbli lil hinn mill-kosta). Huwa stmat li l-investiment meħtieġ għall-implimentazzjoni fuq skala kbira ta' teknoloġiji tal-enerġija rinnovabbli lil hinn mill-kosta sal-2050 huwa kważi EUR 800 biljun, madwar żewġ terzi għall-finanzjament tal-infrastruttura tal-grilja assoċjata u terz għall-ġenerazzjoni tal-enerġija lil hinn mill-kosta. Il-biċċa l-kbira ta' dan il-finanzjament se jiġi minn investiment privat. Din l-Istrateġija għandha l-għan li tipprovdi ċertezza għall-investituri u li tħaffef ir-riskju perċepit permezz tal-implimentazzjoni mmirata ta' finanzjament pubbliku. Miżuri li jinkludu r-reviżjoni futura tal-linji gwida dwar l-Għajnuna mill-Istat u d-Direttiva dwar l-Enerġija Rinnovabbli se jipprovdu qafas kompletament aġġornat għall-implimentazzjoni kosteffettiva tal-enerġija nadifa. Il-Kummissjoni Ewropea, il-Bank Ewropew tal-Investiment u istituzzjonijiet finanzjarji oħra se jaħdmu flimkien biex jappoġġjaw investiment strateġiku fl-enerġija rinnovabbli lil hinn mill-kosta. Minbarra l-Faċilità għall-Irkupru u r-Reżiljenza, l-istrumenti ta' finanzjament tal-UE li ġejjin jista' jkollhom rwol strateġiku fl-introduzzjoni ta' teknoloġiji rinnovabbli lil hinn mill-kosta: Qafas legali prevedibbli u fit-tul huwa essenzjali biex jipprovdi ċertezza lill-korpi kollha involuti u biex jimmobilizza l-finanzjament tal-investituri. Il-qafas regolatorju attwali ma ġiex imfassal bil-ħsieb ta' proġetti transfruntiera tal-enerġija rinnovabbli lil hinn mil-kosta u l-isfidi speċifiċi tagħhom. Għalhekk hemm bżonn li jiġu ċċarati r-regoli tas-suq tal-elettriku u dan qed isir permezz tad-Dokument ta' Ħidma tal-Persunal li jakkumpanja lil din l-istrateġija. Abbażi ta' din il-gwida il-Kummissjoni se tivvaluta kif il-qafas tas-suq eżistenti tal-elettriku jappoġġja l-iżvilupp tal-enerġija rinnovabbli lil hinn mill-kosta u se teżamina jekk hemmx bżonn ta' regoli aktar speċifiċi jew immirati. Il-ħolqien ta' żona tal-offerti għall-enerġija rinnovabbli lil hinn mill-kosta tkun is-soluzzjoni ideali għal espansjoni kbira ta' din it-tip ta' enerġija, peress li tiggarantixxi l-integrazzjoni sħiħa tal-enerġija rinnovabbli fis-suq. Dan l-approċċ jiżgura li l-elettriku rinnovabbli jilħaq l-inħawi li jkun hemm bżonn u jtejjeb is-sigurtà tal-provvista reġjonali. Il-konsultazzjonijiet u l-istudji jissuġġerixxu li żoni tal-offerti lil hinn mill-kosta għal proġetti ibridi jistgħu jiġu stabbiliti b'mod li jkun kompatibbli mar-regoli tas-suq tal-elettriku. L-effetti ta' ridistribuzzjoni ta' dan l-approċċ ikollhom jiġu indirizzati. Barra minn hekk, sabiex tiġi indirizzata l-isfida prattika u fiżika biex il-proġetti jiġu konnessi ma' diversi swieq b'regoli ta' konnessjoni differenti, jenħtieġ li jiġi żviluppat approċċ komuni għar-rekwiżiti ta' konnessjoni mal-grilja għal grilji ta' kurrent dirett b'vultaġġ għoli (HVDC), abbażi tal-esperjenza fil-baċir tal-Baħar tat-Tramuntana. Iż-żieda fil-ġenerazzjoni tal-enerġija rinnovabbli lil hinn mill-kosta teħtieġ infrastruttura adegwata biex nisfruttaw kemm jista' jkun l-użu effiċjenti tal-elettriku ġġenerat. Sabiex niggarantixxu l-espansjoni fl-enerġija rinnovabbli lil hinn mill-kosta bl-aktar mod kosteffikaċi, l-iżvilupp u l-ippjanar tal-infrastruttura għandhom imorru lil hinn mill-fruntieri nazzjonali u jseħħu fil-livell reġjonali, u b'mod aktar speċifiku fil-livell tal-baċiri tal-baħar. Dan jista' jirriżulta fi proġetti ibridi li jikkombinaw il-ġenerazzjoni tal-enerġija rinnovabbli lil hinn mill-kosta u t-trażmissjoni tagħha f'kuntest transfruntier. Proġetti bħal dawn se jippermettu ffrankar sinifikanti fl-ispejjeż meta mqabbel mal-approċċ attwali. Pass ieħor fl-iżvilupp tal-infrastruttura tal-enerġija Ewropea jkun grilja interkonnessa lil hinn mill-kosta. Dan ikun simili għas-sistema tal-grilja ta' trażmissjoni interkonnessa fuq l-art, fejn l-elettriku jista' jiċċirkola f'diversi direzzjonijiet u jippermetti l-implimentazzjoni kompletament integrata u kosteffettiva tal-enerġija rinnovabbli lil hinn mill-kosta. Il-Kummissjoni tinsab fil-proċess li tirrieżamina r-Regolament TEN-E, strument ta' ppjanar fit-tul għal netwerk integrat tal-enerġija, li jwitti t-triq għall-investimenti tal-UE u l-benefiċċji regolatorji. L-iżvilupp tal-infrastruttura tal-grilja rinnovabbli, inkluż dik lil hinn mill-kosta, se jiġi indirizzat fir-Regolament il-ġdid. L-istrateġija hija newtrali mil-lat teknoloġiku biex jiġi sfruttat il-potenzjal tal-baċiri tal-baħar kollha. Permezz tal-ewwel programm ta' ħidma ta' Orizzont Ewropa tal-2021 u l-2022, il-Kummissjoni se taħdem biex tagħti spinta lill-attivitajiet ta' riċerka u innovazzjoni fis-settur tal-enerġija rinnovabbli lil hinn mill-kosta. Minbarra miżuri speċifiċi tul il-katina tal-valur tal-enerġija eolika lil hinn mill-kosta, il-Kummissjoni se taħdem mal-Istati Membri u mar-reġjuni biex tagħmel użu minn fondi disponibbli b'mod koordinat għat-teknoloġiji tal-enerġija mill-oċeani (eż. mewġ, marea) sabiex tinkiseb kapaċità totali ta' 100MW fl-UE sal-2025 u madwar 1 GW sal-2030. Ir-riċerka u l-innovazzjoni dwar l-integrazzjoni tal-infrastruttura, iċ-ċirkolarità skont id-disinn, is-sostituzzjoni tal-materja prima kritika, l-impatti ambjentali eventwali kif ukoll il-ħiliet u l-ħolqien tal-impjiegi jistgħu jiffurmaw parti mill-azzjonijiet futuri wkoll. Sabiex jitħeġġeġ l-iżvilupp ulterjuri tal-infrastruttura u tat-teknoloġiji tal-grilja, l-istrateġija tippromwovi l-kooperazzjoni bejn l-Operaturi tas-Sistema ta' Trażmissjoni, il-manifatturi u l-iżviluppaturi tat-teknoloġija eolika lil hinn mill-kosta bil-ħsieb li jinbeda proġett ta' dimostrazzjoni fuq skala kbira ta' Grilja ta' Kurrent Dirett b'Vultaġġ Għoli. Spazji tal-baħar xierqa għall-isfruttament tal-enerġija lil hinn mill-kosta jenħtieġ li jkunu kompatibbli mal-protezzjoni tal-bijodiversità u użi oħra tal-ispazju tal-baħar u attivitajiet ekonomiċi, bħas-sajd, it-tbaħħir, it-turiżmu u d-difiża. Huwa stmat li l-espansjoni tal-industrija f'konformità ma' din l-Istrateġija teħtieġ inqas minn 3 % tal-ispazju marittimu Ewropew u tista' ssir f'konformità mal-għanijiet tal-Istrateġija tal-UE għall-Bijodiversità. Il-Kummissjoni se taħdem flimkien mal-Istati Membri biex tintegra l-objettivi tal-iżvilupp tal-enerġija rinnovabbli lil hinn mill-kosta, abbażi tal-Pjanijiet Nazzjonali tagħhom għall-Enerġija u l-Klima, fil-pjanijiet spazjali marittimi nazzjonali li jridu jiġu ppubblikati f'Marzu 2021. Il-kooperazzjoni reġjonali se tkun element ewlieni ta' ppjanar spazjali marittimu effettiv li jippermetti użu fuq skala kbira u b'suċċess tal-enerġija rinnovabbli lil hinn mill-kosta. Il-Kummissjoni se tiffaċilita l-kooperazzjoni transfruntiera effettiva bejn l-Istati Membri fi ħdan kull baċir tal-baħar u proġetti pilota b'użi multipli, bl-użu tal-għarfien espert tal-organizzazzjonijiet reġjonali. Fl-aħħar nett, biex tiġi implimentata l-enerġija rinnovabbli lil hinn mill-kosta b'mod inklużiv, sostenibbli u ta' suċċess, l-aċċettazzjoni pubblika hija prerekwiżit kruċjali. Il-konsultazzjoni pubblika hija parti integrali mill-valutazzjonijiet ambjentali u mill-proċessi tal-ippjanar spazjali marittimu. L-involviment bikri tal-gruppi kollha kkonċernati huwa kruċjali biex jiġi żgurat li l-impatti kollha jiġu kkunsidrati u huma meħtieġa għall-użu f'waqtu ta' kapaċità ġdida. L-istrateġija timpenja ruħha għal analiżi ulterjuri tal-interazzjonijiet bejn l-enerġija rinnovabbli lil hinn mill-kosta u attivitajiet oħra fuq il-baħar, kif ukoll tinkoraġġixxi d-djalogu bejn il-komunitajiet ikkonċernati kollha. L-iżgurar li l-implimentazzjoni tal-enerġija rinnovabbli lil hinn mill-kosta tkun sostenibbli u tirrispetta l-bijodiversità u l-ambjent huwa prinċipju ewlieni tal-Istrateġija. L-iżvilupp tal-enerġija rinnovabbli lil hinn mill-kosta huwa soġġett għall-politika u l-leġiżlazzjoni ambjentali tal-UE u għall-politika marittima integrata. L-espansjoni u l-iżvilupp ulterjuri tal-industrija tar-riħ lil hinn mill-kosta jistgħu jinkisbu f'konformità mal-Istrateġija tal-Bijodiversità tal-UE, li żżid il-ġenerazzjoni tal-enerġija rinnovabbli b'livell qawwi ta' protezzjoni tal-ambjent u tal-bijodiversità. F'dan ir-rigward, il-Kummissjoni llum adottat ukoll dokument ta' gwida ġdid dwar l-iżvilupp tal-enerġija eolika u l-leġiżlazzjoni tal-UE dwar in-natura biex tiġi ffaċilitata l-implimentazzjoni konsistenti tal-politiki dwar l-enerġija rinnovabbli u l-protezzjoni tan-natura. F'konformità mal-Istrateġija għall-Bijodiversità li tappella għall-espansjoni tan-netwerk tal-UE ta' żoni protetti fuq il-baħar minn 11 % għal 30 %, l-Istrateġija tippromwovi l-protezzjoni ta' ekosistemi vulnerabbli tal-baħar. Anke l-konvenzjonijiet marittimi reġjonali jista' jkollhom rwol fil-kondiviżjoni tal-għarfien u fit-teħid ta' deċiżjonijiet legalment vinkolanti għall-protezzjoni tal-ambjent tal-baħar. L-evidenza attwali tissuġġerixxi li l-espansjoni prevista tal-enerġija rinnovabbli lil hinn mill-kosta tista' sseħħ mingħajr ma jkun hemm impatt negattiv fuq l-ambjent. Madankollu, sabiex jiġi żgurat li dan iseħħ, l-Istrateġija tappella għal analiżi sistematika fil-fond tal-impatti kumulattivi potenzjali fuq l-ambjent tal-baħar u l-interazzjonijiet bejn l-enerġiji rinnovabbli lil hinn mill-kosta u attivitajiet oħra tal-baħar. F'dan il-kuntest, is-Servizz ta' Monitoraġġ tal-Ambjent tal-Baħar ta' Copernicus u n-Netwerk Ewropew ta' Osservazzjoni u Data dwar il-Baħar (EMODnet) se jkunu għodod utli. Il-Kummissjoni tipproponi li fl-2021 tinħoloq komunità ta' esperti komposta minn awtoritajiet pubbliċi, partijiet interessati u xjentisti biex janalizzaw, jevalwaw u jimmonitorjaw l-impatti ambjentali, soċjali u ekonomiċi tal-enerġija rinnovabbli lil hinn mill-kosta. Bħala pass ulterjuri biex jiġi kkunsidrat l-impatt ambjentali tal-industrija, il-Kummissjoni se tadotta approċċ taċ-ċiklu tal-ħajja għall-użu ta' komponenti tat-teknoloġija tal-enerġija rinnovabbli lil hinn mill-kosta, inkluż il-lati tar-riċiklabbiltà, tal-użu mill-ġdid u ta' tmiem il-ħajja. F'dan il-kuntest, il-kostijiet u l-impatti tad-dekommissjonar ta' installazzjonijiet lil hinn mill-kosta se jiġu vvalutati mill-qrib. L-aspett tal-ekonomija ċirkolari se jiġi enfasizzat biċ-“ċirkolarità skont id-disinn” bħala element kruċjali. Għal aktar informazzjoni: stqarrija għall-istampa - IP/20/2096